
I. BENDROSIOS NUOSTATOS
 
1. Šakių rajono savivaldybės administracijos, seniūnijos metinio veiklos planų ir veiklos ataskaitų rengimo tvarkos aprašas (toliau – Tvarkos aprašas) reglamentuoja Šakių rajono savivaldybės (toliau – Savivaldybė) administracijos metinio veiklos plano sudarymą, keitimą ir veiklos ataskaitų rengimą.
2. Tvarkos apraše vartojamos sąvokos apibrėžtos Lietuvos Respublikos vietos savivaldos įstatyme ir Lietuvos Respublikos biudžeto sandaros įstatyme, Strateginio planavimo savivaldybėse rekomendacijose (toliau – Rekomendacijos), patvirtintose Lietuvos Respublikos Vyriausybės 2014 m. gruodžio 15 d. nutarimu Nr. 1435.
 
II. METINIO VEIKLOS PLANO RENGIMAS IR TVIRTINIMAS

3. Patvirtinus strateginį veiklos planą, Savivaldybės administracija, seniūnijos rengia savo metinius veiklos planus.
3.1. Savivaldybės tarybai patvirtinus savivaldybės strateginį veiklos planą ir biudžetą, padaliniai per 7 darbo dienas nuo savivaldybės tarybos sprendimų įsigaliojimo pateikia skyriui, atsakingam už strateginį planavimą, padalinių metinius veiklos planus pagal Savivaldybės administracijos direktoriaus patvirtintą formą (1 priedas). 
3.2. Metiniame veiklos plane detalizuojamos strateginio veiklos plano padaliniams priskirtos vykdyti priemonės. Regioninės plėtros skyrius, atsakingas už strateginį planavimą, per 10 darbo dienų nuo padalinių metinių veiklos planų gavimo parengia einamųjų metų Savivaldybės administracijos metinį veiklos planą pagal Savivaldybės administracijos direktoriaus patvirtintą formą (2 priedas).
4. Metinio veiklos plano struktūra:
4.1. bendroji dalis (atliekama trumpa įstaigos veiklos analizė, nurodomos pagrindinės problemos ar veiksniai, lemiantys planuojamus pokyčius ar reikalaujantys sprendimų, kurie turi atsispindėti veiklos plane; nurodoma, kokie savivaldybės prioritetai įgyvendinami, nurodoma, kokius ilgos trukmės planavimo dokumentus įgyvendina, kokie kiti svarbūs darbai ir (ar) projektai numatomi vykdyti, kokie numatomi pagrindiniai pasiekimai; pateikiama kita svarbi informacija);
4.2. tikslai ir uždaviniai (iš strateginio veiklos plano perkeliami atitinkamos programos tikslai ir uždaviniai arba suformuluojami siauresni, atsižvelgiant į kiekvienos konkrečios Savivaldybės institucijos ar įstaigos, dalyvaujančios įgyvendinant strateginio veiklos plano programą, indėlį);
4.3. priemonės (perkeliamos atitinkamiems metams aktualios strateginio veiklos plano priemonės);
4.4. veiklos (priemonių įgyvendinimas detalizuojamas, nurodant konkrečius jų įgyvendinimo būdus – veiklas; veiklos formuluojamos numatomų vykdyti projektų ar veiksmų pagrindu);
4.5. indėlio ir proceso vertinimo kriterijai (metinio veiklos plano rezultatai išreiškiami ir atitinkamai priemonių įgyvendinimo pažanga matuojama indėlio ir proceso vertinimo kriterijais, kurie matuoja vidinius Savivaldybės institucijos ar įstaigos procesus (veiksmus) ar išteklius (finansinius, žmogiškuosius, materialinius ar kt.), reikalingus siekiant sukurti produktus, teikti paslaugas ar atlikti kitas Savivaldybės institucijos ar įstaigos funkcijas);
4.6. atsakingi vykdytojai (prie veiklų nurodomi už jų įgyvendinimą atsakingi vykdytojai (Savivaldybės institucijos ar įstaigos struktūriniai padaliniai arba darbuotojai));
4.7. asignavimai (nurodomas lėšų poreikis bei gali finansavimo šaltiniai).
5. Metinio veiklos plano forma tvirtinama Savivaldybės administracijos direktoriaus įsakymu.
6. Metiniai veiklos planai turi užtikrinti savivaldybės strateginio veiklos plano pirmųjų planuojamų metų įgyvendinimą.
      7. Savivaldybės administracijos metinį veiklos planą rengia Savivaldybės administracijos direktoriaus įsakymu skirti rajono savivaldybės programų koordinatoriai ir už programas bei metinių veiklos planų rengimą atsakingi asmenys pagal kuruojamas programas.
8. Seniūnijų metinius veiklos planus rengia seniūnai, seniūnijų darbuotojai, įtraukdami ir seniūnaičius, bendruomeninių organizacijų atstovus, seniūnijos teritorijoje veikiančių įstaigų ir organizacijų atstovus bei gyventojus.
9. Savivaldybės administracijos ir seniūnijų metiniai veiklos planai teikiami tvirtinti Savivaldybės administracijos direktoriui, ir turi būti patvirtinti iki kiekvienų metų iki kovo 31 d. 
10. Rajono Savivaldybės administracijos metinio veiklos plano projektą einamiems metams bei Savivaldybės direktoriaus įsakymą Savivaldybės administracijos metinio veiklos plano tvirtinimui rengia Regioninės plėtros skyrius atsakingas už strateginį planavimą.  
11.  Patvirtinti metiniai veiklos planai paskelbiami įstaigų interneto svetainėse.


III. METINIO VEIKLOS PLANO KEITIMAS

12. Padaliniai gali organizuoti metinio veiklos plano keitimą. Metinis veiklos planas keičiamas šiais atvejais:
12.1. perskirstant veikloms skirtas lėšas iš visų finansavimo šaltinių, jei neviršijamas patvirtintas einamųjų metų asignavimų planas priemonei;
12.2.  keičiant veiklų pavadinimus, įtraukiant naujas, atsisakant buvusių;
12.3.  keičiant vertinimo kriterijus.
13.   Metinio veiklos plano keičiamas tokia tvarka:
13.1. už metinio veiklos plano parengimą atsakingi asmenys inicijuoja metinio veiklos plano keitimą dėl jiems priskirtų vykdyti metinio veiklos plano dalių pakeitimo. 
13.2.  Savivaldybės administracijos direktoriaus įsakymo projektas dėl metinio veiklos plano keitimo derinamas su skyriumi, atsakingu už strateginį planavimą. Regioninės plėtros skyrius parengia Savivaldybės administracijos direktoriaus įsakymo projektą.
13.3. Regioninės plėtros skyrius, atsakingas už strateginį planavimą, gavęs Savivaldybės administracijos direktoriaus įsakymą dėl metinio veiklos plano keitimo, koreguoja metinio veiklos plano formas ir inicijuoja paskelbimą atnaujintos informacijos savivaldybės interneto svetainėje.
14. Savivaldybės tarybai priėmus sprendimą dėl strateginio veiklos plano pakeitimo (kai perskirstomas finansavimas tarp programų, keičiamas priemonių pavadinimas, išbraukiama ar įtraukiama nauja priemonė), Savivaldybės administracijos direktoriaus įsakymu atnaujinamas metinis veiklos planas. Savivaldybės direktoriaus įsakymą šiuo atveju rengia Regioninės plėtros skyrius, atsakingas už strateginį planavimą.

IV. VEIKLOS ATASKAITŲ RENGIMAS IR TVIRTINIMAS

15.   Kiekvienais metais Savivaldybės administracijoje rengiamos:
15.1.  Savivaldybės administracijos metinė veiklos ataskaita;
15.2. Savivaldybės administracijos padalinių veiklos metinės veiklos ataskaitos.
16. Pasibaigus kalendoriniams metams, rengiamos Savivaldybės administracijos, seniūnijų metinės veiklos ataskaitos. 
17. Metinio veiklos plano ataskaitos forma tvirtinama Savivaldybės administracijos direktoriaus įsakymu.
18. Savivaldybės administracijos metinę veiklos ataskaitą rengia Savivaldybės administracijos direktoriaus įsakymu skirti rajono savivaldybės programų koordinatoriai ir už programas bei metinių veiklos planų rengimą atsakingi asmenys pagal kuruojamas programas.
19. Seniūnijų metines veiklos ataskaitas rengia seniūnai, seniūnijų darbuotojai. Seniūnijų metinės veiklos ataskaitos aptariamos su vietos gyventojais ar bendruomeninių organizacijų  atstovais.
20. Savivaldybės administracijos ir seniūnijų metinės veiklos ataskaitos teikiamos tvirtinti Savivaldybės administracijos direktoriui, ir turi būti patvirtintos iki kiekvienų metų kovo 1 d. 
21. Patvirtintos metinės veiklos ataskaitos paskelbiamos įstaigų interneto svetainėse.
22. Padalinių veiklos ataskaitų pateikimo Savivaldybės administracijos direktoriui datos (padalinių veiklos ataskaitų elektroninės versijos pateikiamos Regioninės plėtros skyriui, atsakingam už strateginį planavimą):                                                                                     
22.1. metinė veiklos ataskaita – iki sausio 31 d.
23. Padalinių veiklos ataskaitos rengiamos pagal nustatytą formą, susidedančią iš dviejų dalių:
23.1. I dalis – bendroji veiklos ataskaita (tekstinė dalis), kuri teikiama tik metinėje veiklos ataskaitoje. Ši ataskaitos dalis yra bendresnio pobūdžio, joje pateikiama ataskaitinio laikotarpio bendra struktūrinio padalinio veiklos rezultatų analizė. Nagrinėjant veiklą, apžvelgiami tiek išoriniai, tiek vidiniai veiksniai, kurie turėjo įtakos faktiniams veiklos rezultatams. Pateikiama vertinamojo pobūdžio informacija apie pasiektą pažangą, kylančias problemas ir galimus iššūkius, tai yra daugiausia dėmesio skiriama pasiektiems rezultatams, o ne vykdytai veiklai ar atliktoms funkcijoms. Rezultatų analizėje siekiama įvertinti ataskaitinio laikotarpio rezultatus, išskiriant pagrindinius sėkmingą arba nesėkmingą veiklą nulėmusius veiksnius, taip pat kitus veiksnius, turėjusius įtakos veiklos rezultatams, pateikiama ankstesnių metų lyginamoji analizė. Trumpai pateikiami kitų metų planai.
23.2. II dalis – padalinio metinė veiklos ataskaita (dėl plano priemonių vykdymo) pagal Savivaldybės administracijos direktoriaus patvirtintą formą (3 priedas). Ši veiklos ataskaitos dalis rengiama padalinio uždavinių, priemonių įgyvendinimo būklei nustatyti. Joje aprašomi faktiniai veiklos rezultatai, pasiekti per ataskaitinį laikotarpį, panaudoti finansiniai ištekliai, nurodomi atsakingi asmenys. Jei priemonės neįvykdytos, nurodomos priežastys ir tolesni veiksmai.
24. Bendra atsakomybė už metinių veiklos ataskaitų parengimą skiriama:
24.1. Savivaldybės administracijos metinės veiklos ataskaitos – Regioninės plėtros skyriui, atsakingam už strateginį planavimą. Savivaldybės administracijos metinė veiklos ataskaita rengiama Savivaldybės administracijos struktūrinių padalinių pateiktų metinių veiklos ataskaitų pagrindu;
24.2. Savivaldybės administracijos struktūrinių padalinių – pagal šių padalinių vedėjų priimtus sprendimus.
25. Ataskaita turi būti:
25.1. objektyvi (pateikiami pagrįsti faktai);
25.2. aiški (suprantama ir logiška);
25.3. glausta (išdėstoma dalyko esmė, vengiama nereikalingų detalių, smulkmenų);
25.4. konstruktyvi (skatinanti teigiamus pokyčius ir padedanti gerinti veiklą);
25.5. parengta ir pateikta laiku (neatidėliojant).
26. Patvirtinta Savivaldybės administracijos metinė veiklos ataskaita paskelbiama Savivaldybės interneto svetainėje.
 
V. BAIGIAMOSIOS NUOSTATOS
 
27. Šis Tvarkos aprašas gali būti keičiamas, papildomas ir atnaujinamas Savivaldybės administracijos direktoriaus įsakymu.
 
______________________

